钦定古今图书集成/明伦汇编/官常典/第286卷 > 金问
## 钦定古今图书集成/明伦汇编/官常典/第286卷 > 金问

按《明外史》本传：“问字公素，吴人。兄声，好古嗜学，问幼
事之如严师。家无书，辗转借乞，遂博洽经史。声病热，
得螺蚌可疗。方严寒，问解衣循河得百枚以进，病良
已。永乐初，以善书进，授司经局正字。仁宗在东宫，喜
问书，得侍左右。成祖北征归，入汉、赵二王谮，求宫僚
罪过，遂系问与黄淮、杨溥等行在狱。三人相得甚，尝”
各持一经讲论。狱吏曰：“此何地？公等乃读书自喜乎？”
问笑不应。或馈遗之，苟非义，必谢去。如是者十年。仁
宗即位，乃出之。淮、溥相继入内阁，问待诏思善门。寻
授翰林修撰。每论时政，多见采纳。正统间，累官礼部
右侍郎。子汝进，太仆丞。